
PËR KRIJIMIN E KONTRIBUTIT TË SOLIDARITETIT GJATË KOHËZGJATJES SË PERIUDHËS SË KRIZËS ENERGJETIKE

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Neni 1
Objekti

Objekti i këtij ligji është vendosja e rregullave të përkohshme për krijimin e kontributit të solidaritetit gjatë kohëzgjatjes së krizës energjetike, me qëllim rishpërndarjen e të ardhurave shtesë për paketat sociale. 

Neni 2
Qëllimi

Qëllimi i këtij ligji është marrja e masave të jashtëzakonshme dhe të kufizuara në kohë për të përballuar krizën energjetike dhe për të mbrojtur konsumatorët, veçanërisht shtresat në nevojë, nga ndikimet e rritjes së çmimeve nga lufta Rusi–Ukrainë, duke garantuar njëkohësisht ruajtjen e qëndrueshmërisë së financave publike. 

Neni 3
Fusha e zbatimit

1. Ky ligj zbatohet për të gjithë prodhuesit e energjisë elektrike, rezidentë tatimorë në Republikën e Shqipërisë, të cilët e tregtojnë këtë produkt me çmime të liberalizuara. 
2. Ky ligj nuk zbatohet për prodhuesit e energjisë elektrike ndaj të cilëve është vendosur detyrimi i shërbimit publik në zbatim të ligjit nr. 43/2015, “Për sektorin e energjisë elektrike”, të ndryshuar, ose që kanë kontratë shitblerje energjie elektrike me operatorë publikë. 

Neni 4
Përkufizime

Për qëllime të këtij ligji, termat e mëposhtëm kanë këto kuptime:
a) “Prodhues të energjisë elektrike” janë prodhuesit e energjisë elektrike, të cilët e tregtojnë produktin e tyre në treg të lirë me çmime të parregulluara;
b) “Të ardhura shtesë” konsiderohet çdo e ardhur shtesë e krijuar gjatë vitit fiskal nga shitja në treg të lirë e energjisë elektrike, të prodhuar me çmim më të lartë se 8.5 lekë/kWh;
c) “Kontributi i solidaritetit” është një masë e përkohshme dhe e jashtëzakonshme që synon të rishpërndajë të ardhurat shtesë të prodhuesve të energjisë për të zbutur efektet sociale.

Neni 5
Mbështetja e konsumatorëve të energjisë përmes kontributit të solidaritetit

1. Të ardhurat shtesë të krijuara nga prodhuesit e energjisë elektrike i nënshtrohen një kontributi solidariteti të përkohshëm të detyrueshëm. 
2. Kontributi i solidaritetit llogaritet mbi të ardhurat shtesë të krijuara në vitin fiskal  nga shitja në treg të lirë e energjisë elektrike të prodhuar me çmim më të lartë se 8.5 lekë/kWh.
3. Norma e zbatueshme për llogaritjen e kontributit të solidaritetit është në masën 50% të bazës së referuar në pikën 2 të këtij neni.
4. Kontributi i solidaritetit derdhet në një llogari të veçantë të buxhetit të shtetit dhe ky kontribut përdoret në mënyrë transparente për paketat sociale në ndihmë të qytetarëve. 

Neni 6
Metodologjia për llogaritjen e kontributit të solidaritetit

Masa e kontributit të solidaritetit për vitin paraardhës përllogaritet nga prodhuesi i energjisë duke filluar nga viti 2023, duke kryer veprimet e mëposhtme në rend kronologjik:
a) llogaritet çmimi mesatar i ponderuar me sasitë respektive të shitjeve të energjisë elektrike gjatë vitit paraardhës;  
b) llogaritet sasia e energjisë elektrike e shitur me çmime të liberalizuara gjatë vitit paraardhës;
c) llogariten të ardhurat shtesë të vitit paraardhës, duke zbritur çmimin mesatar të ponderuar të shitjes së energjisë nga çmimi 8.5 lekë/kWh dhe shumëzuar me sasinë e shitur gjatë vitit paraardhës;
ç) llogaritet kontributi i solidaritetit duke shumëzuar të ardhurat shtesë të vitit paraardhës me normën 50%.

Neni 7
Mënyra e pagesës së kontributit të solidaritetit

1. Brenda datës 31 janar të çdo viti, prodhuesi i energjisë elektrike llogarit të ardhurat shtesë të vitit paraardhës dhe kontributin e solidaritetit sipas nenit 6 dhe vetëdeklaron pranë administratës tatimore masën e kontributit të solidaritetit për t’u paguar.
2. Pagesa e kontributit të solidaritetit i vitit fiskal paraardhës sipas dispozitave të këtij ligji bëhet në 2 (dy) këste të barabarta. Kësti i parë i shumës së përgjithshme të kontributit të solidaritetit të vitit paraardhës paguhet deri më 31 mars dhe kësti i dytë paguhet deri më 30 nëntor.
  
Neni 8
Veprimet për shmangien e kontributit

1. Nëse administrata tatimore pas verifikimit të kryer konstaton se kontributi i solidaritetit nuk është vetëdeklaruar nga prodhuesi i energjisë elektrike brenda afatit të përcaktuar në këtë ligj ose është i pasaktë,  llogarit kontributin e solidaritetit sipas metodologjisë së përcaktuar në nenin 6 të këtij ligji dhe njofton prodhuesin e energjisë elektrike. Verifikimi dhe llogaritja nga ana e administratës tatimore kryhen brenda muajit shkurt të çdo viti. 
2. Mospagimi në afat i kësteve të kontributit të solidaritetit sanksionohet me gjobë në masën 10% të shumës së këstit për t’u paguar. Në rast mospagimi të detyrimit të vetëvlerësuar apo të llogaritur ndaj prodhuesit të energjisë elektrike merret masa e bllokimit të llogarive bankare. Afati për bllokimin e llogarive është 30 ditë pas afatit të përcaktuar të pagesës.
3. Nëse administrata tatimore pas verifikimit konstaton se prodhuesi i energjisë transferon të ardhurat duke aplikuar çmime dukshëm më të ulëta sesa çmimi i tregut, i lind e drejta të bëjë rivlerësimin e përllogaritjes së kontributit të solidaritetit. 
4. Rivlerësimi i përllogaritjes së kontributit të solidaritetit aplikohet në rast se çmimi mesatar i shitjes është 50% më i ulët sesa çmimi mesatar i shitjes së energjisë në bursën hungareze. 
5. Metodologjia e rivlerësimit të përllogaritjes së kontributit të solidaritetit nga ana e administratës tatimore, sipas pikave 3 dhe 4 të këtij neni, është si më poshtë:
a) identifikohet çmimi mesatar vjetor i bursës në vitin paraardhës;
b) llogaritet diferenca e të ardhurave të transferuara sipas formulës: 
Sasi e prodhuar x (çmimi mesatar vjetor i bursës x 50% - çmimi mesatar vjetor i ponderuar). 
c) përllogaritet kontributi i solidaritetit i rivlerësuar duke shumëzuar të ardhurat e transferuara me 50%. 
6. Rivlerësimet përkatëse nga ana e administratës tatimore kryhen brenda muajit shkurt të çdo viti. 

Neni 9
Zbatimi i legjislacionit tatimor

1. Subjektet, që i nënshtrohen këtij ligji, kanë detyrimin për zbatimin e legjislacionit tatimor në fuqi, ligjit “Për tatimin mbi të ardhurat” në lidhje me deklarimin dhe pagesën e tatimit mbi fitimin korporativ, sipas dispozitave dhe afateve të atij ligji.
2. Kontributi i jashtëzakonshëm, që paguhet sipas dispozitave të këtij ligji, përbën shpenzim të zbritshëm në kuptim të ligjit “Për tatimin mbi të ardhurat”. 

Neni 10
Kohëzgjatja e zbatimit të këtij ligji

Ky ligj është i zbatueshëm nëse në vitin përkatës çmimi mesatar i shitjes së energjisë në bursën hungareze është mbi 180 euro/MWh. Në çdo rast, ky ligj e humb efektin e tij më datë 31 dhjetor 2024.

Neni 11
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar, më datë 22.12.2022.

Shpallur me dekretin nr. 15, datë 17.1.2023, të Presidentit të Republikës së Shqipërisë, Bajram Begaj.




